Teleurstelling en kla - www.bybelkennis.co.za
We know that the best performers usually build the biggest churches, but not necessarily the healthiest ones – Andy Stanley.
Doen alles sonder kla of teëpraat (Filippense 2:14).
In 'n artikel in Psychology Today (1 Julie 2003) sê die skrywer, Ellen McGrath dat terneergedruktheid aansteeklik is. Dit kan veral in 'n huishouding posvat – dit spring van die een lid van die familie na die ander. So kan die hele gesin terneergedruk word.
Kla en teleurstelling is ook aansteeklik en word sosiaal oorgedra. In Numeri 11 lees ons van twee geleenthede tydens Israel se lang reis deur die woestyn. In Numeri 11:1 kla die volk en verwyt die Here vir hulle swaarkry. As ons na die Here se reaksie kyk, was daar dalk iets meer teenwoordig. Die Here word kwaad, stuur 'n vuur en 'n deel van die kamp het afgebrand. Waarskynlik was die primêre oortreding hulle hardkoppigheid.
Die tweede klagte was oor hulle spyskaart. Hulle was moeg om elke dag manna te eet – hulle kry 'n onweerstaanbare lus vir vleis. Hierdie ontevredenheid sprei mettertyd deur die hele kamp. Dit beïnvloed selfs vir Moses: As U so met my wil maak, kan U my maar gerus om die lewe bring as U my goedgesind is. Moses keur nie die optrede van die volk goed nie: dit was ook verkeerd in Moses se oë. In plaas daarvan dat hy die volk blameer, lyk dit asof hy God verantwoordelik hou: Waarom behandel U my so sleg.
Van Job het ons geleer dat God groot genoeg is om al ons klagtes te hanteer. Die gees waarin ons kla is ook vir God belangrik. Hoekom? Want ons woorde beïnvloed ook ander mense. Ons moet vir God vra om ons die vermoë te gee om ons woorde te weeg voor ons hulle uitspreek.